A Bizottság 1285/2001/EK rendelete
(2001. június 28.)
a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendelet 17. cikke alapján közzétett megjelölések bejegyzés iránti kérelmeinek elutasításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2796/2000/EK bizottsági rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2] és különösen annak 17. cikkére,
mivel:
(1) A 2081/92/EGK rendelet 17. cikkének (2) bekezdése szerint közölt, az "ásványvizek" oltalom alatt álló eredetmegjelölésként való bejegyzése iránti 314 német kérelemről még nem született határozat.
(2) A 314 kérelemből legalább 125 esetében a javasolt név nem földrajzi név, és következésképpen az említett rendelet 2. cikkének a) pontjában meghatározottak értelmében nem minősül "eredetmegjelölésnek".
(3) A 2081/92/EGK rendelet 2. cikkének (3) bekezdése szerint bizonyos körülmények között a hagyományos földrajzi vagy nem földrajzi megnevezések eredetmegjelölésnek tekinthetők. Ez a cikk - amely kivételt képez az általános szabályok alól - nem alkalmazható az említett 125 kérelemre, mivel azok nem indokolják egyértelműen, hogy a javasolt megjelölések hagyományosan valamely sajátos földrajzi területre vonatkoznak. Ennek megfelelően ezt a 125 bejelentést nem lehet bejegyezni.
(4) A 2081/92/EGK rendelet 17. cikke (2) bekezdése szerint közölt, az "ásványvizek" bejegyzése iránti 314 német kérelem közül 15 esetében a javasolt nevek ugyan földrajzi nevek, de "számot" is tartalmaznak, amelyek az azonos névvel rendelkező "ásványvizek" megkülönböztetésére szolgálnak. A "számot" tartalmazó eredetmegjelöléseket nem lehet elfogadni, mivel a rendelet célja kizárólag a földrajzi nevek oltalma. Ennek megfelelően ezt a 15 bejelentést nem lehet bejegyezni.
(5) Az e rendeletben foglalt intézkedések összhangban vannak a Földrajzi Jelzések és Eredetmegjelölések Szabályozási Bizottságának véleményével,
ELFOGADTA EZT A RENDELETET:
1. cikk
Az e rendelet mellékletében felsorolt megjelölések bejegyzése iránti kérelmeket a 2081/92/EGK rendelet 17. cikke értelmében el kell utasítani.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. június 28-án.